DECIZIA CONSILIULUI
din 10 iulie 2007
de constatare, în conformitate cu articolul 104 alineatul (8) din Tratatul de instituire a Comunității Europene, a faptului că măsurile luate de Republica Cehă ca răspuns la recomandarea emisă de Consiliu în conformitate cu articolul 104 alineatul (7) se dovedesc inadecvate
(2007/640/CE)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 104 alineatul (8),
având în vedere recomandarea Comisiei,
întrucât:
(1)
În conformitate cu articolul 104 din tratat, statele membre au obligația să evite deficitele publice excesive.
(2)
Pactul de stabilitate și creștere are la bază obiectivul unor finanțe publice sănătoase ca mijloc de îmbunătățire a condițiilor care să asigure stabilitatea prețurilor și o creștere importantă și durabilă, promovând crearea de locuri de muncă. Pactul de stabilitate și creștere include Regulamentul (CE) nr. 1467/97 al Consiliului din 7 iulie 1997 privind accelerarea și clarificarea aplicării procedurii de deficit excesiv (1), care a fost adoptat cu scopul de a favoriza corectarea rapidă a deficitelor publice excesive.
(3)
Prin Decizia 2005/185/CE (2), Consiliul a decis, în baza unei recomandări a Comisiei, în conformitate cu articolul 104 alineatul (6) din tratat, că în Republica Cehă exista un deficit excesiv.
(4)
La 5 iulie 2004, în conformitate cu articolul 104 alineatul (7) din tratat și cu articolul 3 alineatul (4) din Regulamentul (CE) nr. 1467/97, Consiliul, la recomandarea Comisiei, a adoptat o recomandare adresată autorităților cehe ca acestea să pună capăt situației de deficit excesiv cât mai curând posibil și să întreprindă o acțiune pe termen mediu în vederea atingerii obiectivului de reducere a deficitului sub 3 % din PIB până în 2008 în mod credibil și durabil, în conformitate cu metoda de reducere a deficitului specificată în programul de convergență prezentat de autorități în mai 2004 și aprobat de Consiliu prin avizul din 5 iulie 2004 privind programul de convergență al Republicii Cehe pentru perioada 2004-2007 (3), având următoarele obiective anuale intermediare: 5,3 % din PIB în 2004, 4,7 % din PIB în 2005, 3,8 % din PIB în 2006 și 3,3 % din PIB în 2007. Consiliul a dat autorităților cehe un termen ca până la 5 noiembrie 2004 să întreprindă acțiuni eficiente în ceea ce privește măsurile prevăzute pentru atingerea obiectivului de deficit pentru anul 2005. Republica Cehă și-a dat acordul ca recomandarea să fie publicată.
(5)
După expirarea termenului la 5 noiembrie 2004, Comisia a concluzionat, în comunicarea la Consiliul din data de 14 decembrie 2004 (4), că nu sunt necesare alte măsuri în cadrul procedurii de deficit excesiv cu privire la Republica Cehă, întrucât autoritățile cehe au întreprins o acțiune eficientă în ceea ce privește măsurile prevăzute pentru atingerea obiectivului de deficit pentru anul 2005. Versiunea actualizată, din noiembrie 2005, a programului de convergență a indicat un deficit de 2,7 % din PIB pentru 2008, care a fost aprobat de Consiliu la data de 24 ianuarie 2006.
(6)
Evaluarea acțiunii întreprinse de Republica Cehă pentru corectarea deficitului excesiv până în 2008, ca răspuns la recomandarea emisă de Consiliu în temeiul articolului 104 alineatul (7), conduce la următoarele concluzii:
-
la 15 martie 2007, Republica Cehă a prezentat cea mai recentă versiune actualizată a programului de convergență, pentru perioada până în 2009. Programul conține următoarele previziuni privind deficitul anual: 4,0 % din PIB pentru 2007, 3,5 % din PIB pentru 2008 și 3,2 % din PIB pentru 2009. Programul a inclus, de asemenea, o „declarație a noului guvern”, care urmărește să reducă deficitul general la 3,2 % din PIB în 2008 și la 2,8 % din PIB în 2009, pe baza unei serii ample de măsuri politice încă nespecificate;
-
previziunile serviciilor Comisiei din primăvara anului 2007, care preconizează că deficitul va atinge 3,9 % din PIB în 2007 și 3,6 % din PIB în 2008, în cazul menținerii politicilor actuale, confirmă faptul că, pe baza politicilor actuale, obiectivele stabilite prin recomandarea emisă de Consiliu, în conformitate cu articolul 104 alineatul (7), pentru 2007 (3,3 % din PIB) și 2008 (sub 3 % din PIB) nu vor fi atinse. Din perspectivă structurală (și anume, deficitul bugetar ajustat ciclic, fără a lua în calcul măsurile punctuale și alte măsuri temporare), deficitul ar crește cu 1 puncte procentuale din PIB în 2007, după creșterile înregistrate atât din 2005, cât și în 2006;
-
deficitul mai ridicat din 2007 se înscrie în cadrul unei creșteri mult mai susținute decât cea preconizată în momentul emiterii recomandării Consiliului și se datorează în principal creșterii cheltuielilor sociale decise înainte de alegerile parlamentare din 2006. Previziunea privind existența unui deficit mai ridicat în 2007 are loc în contextul unor deficite mult mai scăzute în anii anteriori decât cele preconizate în recomandarea emisă de Consiliu. Această situația s-a datorat nu atât unor reduceri durabile ale cheltuielilor, cât unei creșteri superioare celei preconizate.
(7)
Acest fapt conduce la concluzia că, deși Republica Cehă și-a depășit până în prezent obiectivele bugetare pentru perioada 2004-2006 conform metodei de consolidare stabilite în recomandarea Consiliului din 5 iulie 2004, deficitul din 2007 va fi mult superior obiectivului stabilit de Consiliu și că, în cazul menținerii politicilor actuale, deficitul din 2008 va depăși în mod cert plafonul de 3 % din PIB. Obiectivele bugetare ale autorităților cehe nu corespund recomandărilor Consiliului privind corectarea deficitului excesiv până în 2008. De la adoptarea recomandării, nu s-a produs niciun eveniment economic negativ și neprevăzut cu consecințe nefavorabile majore pentru finanțele publice, în sensul articolului 3 alineatul (5) din Regulamentul (CE) nr. 1467/97 al Consiliului. Dimpotrivă, evoluția economiei a fost mult mai favorabilă finanțelor publice decât s-a preconizat,
ADOPTĂ PREZENTA DECIZIE:
Articolul 1
Măsurile luate de Republica Cehă ca răspuns la recomandarea emisă de Consiliu la 5 iulie 2004, în conformitate cu articolul 104 alineatul (7) din tratat, se dovedesc inadecvate pentru corectarea deficitului excesiv în termenul stabilit în recomandarea respectivă.
Articolul 2
Prezenta decizie se adresează Republicii Cehe.
Adoptată la Bruxelles, 10 iulie 2007.